Ek sit langs Chomoye op 'n kameelhaarmat in die Sahara woestyn. Ons is by 'n Tuareg nedersetting, so uur se ry op 'n kameel vanaf Timbuktu. Hy tolk terwyl Mammadou, die Tuareg patriarg, praat. Ek verstaan dit as volg in sy swak Engels; " Wanneer 'n ou mens doodgaan, is dit dieselfde as wanneer 'n biblioteek afbrand."
Ek en 'n ou oom loop rond op sy plaas en ek verstom my aan sy kennis.
"Dié het ek maar verwerf aan die Universiteit van die Lewe" antwoord hy, as ek hom uitvra oor sy opleiding. Ek besef dat ervaring baie tel, miskien meer as 'n formele opleiding. "Hoekom skryf jy nie 'n boek nie?" daag my vrou my uit.
Ek het al genoeg grys hare en mag dalk 'n biblioteek in my hê soos waarvan Mammadou gepraat het. Ek reken ek is lank genoeg met kleinvee doenig dat ek ook soos die oom kan kwalifiseer met 'n graad aan die Universiteit van die Lewe. En ek staan nie terug vir 'n uitdaging nie.
Die Goeie Herder gee aan ons die opdrag uit Sy Boek:
Soos die waarskuwing in Sagaria 11:17: "Ellende wag vir die herder wat alles verkeerd doen en die skape in die steek laat!"
Soos die opdrag in Spreuke 27: 23: "Sorg dat jy weet wat jou kleinvee nodig het, gee aandag aan jou veetroppe."
Sodat jy ook kan sê soos in Johannes 10:14: "Ek is die goeie herder. Ek ken my skape, en my skape ken My." So hoop ek dan ook dat hierdie beskeie poging van my 'n verskil sal maak in 'n kleinvee kudde voordat dit in 'n boekrak rusplek kry.